Doložka 
finančných, ekonomických, environmentálnych vplyvov a vplyvov na zamestnanosť

Schválenie „Protokolu k Európskej dohode o pridružení uzatvorenej  medzi Európskymi spoločenstvami a ich členskými štátmi na jednej strane a Slovenskou republikou   na druhej strane o posudzovaní zhody a uznávaní priemyselných výrobkov – PECA (ďalej len „Protokol“) uľahčí výmenu tovarov a služieb súvisiacich s posudzovaním zhody. Ak vychádzame zo skúseností z fungovania tejto dohody v Maďarsku a Českej republike, údajov Európskej komisie a Eurostatu možno očakávať tieto dopady: 

Finančný a ekonomický dopad
	
Podľa EK, vyššie uvedené dohody s Maďarskom a Českou republikou, koncom roka 2001  predstavovali hodnotu obchodnej výmeny asi 26,000 miliónov EURO s Maďarskom a 21,000 miliónov EURO s Českou republikou. Úspory nákladov pre priemyselný export boli vyčíslené vo výške asi 360 miliónov EURO v EÚ a dvoch kandidátskych krajinách, pričom iba Maďarsko deklaruje úsporu 112 miliónov EURO do konca roka 2001, to je za polroka od účinnosti dohody. Z porovnania medziročného nárastu priamych zahraničných investícií, pričom porovnávacím obdobím je 3. štvrťrok 2001 ku 3. štvrťroku 2000 (novšie údaje Eurostat ešte nemá) v Maďarsku je zrejmé, že cca 8 % nárast spôsobilo odbúranie administratívnych prekážok pri realizácii investičných celkov.  Náklady na praktickú realizáciu dohody budú hradené z rozpočtu ÚNMS SR. 

Vplyv na životné prostredie

Vzhľadom na zaradenie sektorovej prílohy upravujúcej značenie energetickej účinnosti chladničiek a mrazničiek, ako aj horúcovodných kotlov, možno očakávať  zlepšenie hospodárenia s elektrickou energiou a tým prispieť k zníženiu zaťaženia životného prostredia. 

Vplyv na zamestnanosť

Uplatnenie Protokolu nemá vplyv na zamestnanosť. V dôsledku poklesov výkonov v skúšobniach, certifikačných a inšpekčných orgánoch dôjde k zníženiu počtu zamestnancov pracujúcich v autorizovaných skúšobniach.  K tomu však dochádza priebežne, zosúlaďovaním práva SR s právom ES a s tým spojeným kontinuálnym prechodom kontroly výrobkov z fázy  ich kontroly pred uvedením na trh na kontrolu po ich uvedení na trh.

Na druhej strane sa však slovenským podnikateľským subjektom uľahčí prístup na európske trhy, čo zvýši zamestnanosť, keďže  budú môcť realizovať svoju produkciu priamo, bez sprostredkovateľov a to aj v prípade tých výrobkov, ktorých uvedenie na trh je podmienené označením CE na základe posudzovania zhody autorizovanou osobou. Tento postup zníži náklady na uvádzanie výrobkov na trh a do prevádzky, uľahčí sa obchodovanie a zatraktívni  sa slovenské podnikateľské prostredie pre zahraničných investorov. Skúsenosti z ČR a Maďarska po podpísaní Protokolu ukazujú aj pozitívny vplyv na platobnú bilanciu.

Jednotlivé výrobové skupiny, ktoré sú v sektorových prílohách Protokolu, boli na rokovanie prioritne vyberané tak, aby pokryli oblasť investičných celkov v celom rozsahu európskej regulácie, všade tam, kde to stav zosúladenia predpisovo-technickej základne dovolil. Na schválenie vlády SR sa predkladajú aj tie sektory, v ktorých rokovania ešte pokračujú s cieľom zahrnúť čo najširšiu množinu výrobkov z tejto oblasti.

Protokol umožňuje tým slovenským autorizovaným osobám, ktoré budú zverejnené v Úradnom vestníku Európskych spoločenstiev ponúkať svoje služby nielen v SR a EÚ, ale kdekoľvek na svete pre trh EÚ.

Podľa stanoviska EK  budú takto zverejnené tie autorizované osoby, ktoré vykonávajú svoju činnosť ako skúšobné a kalibračné laboratória a ktoré boli autorizované na základe zákona č. 264/1999 Z. z. v znení neskorších predpisov po predchádzajúcej akreditácie Slovenskou národnou akreditačnou službou, v rozsahu akreditácie vzťahujúcej sa na Protokol, bez predchádzajúcej previerky zo strany EK. 

Pre autorizované osoby, vykonávajúce činnosti inšpekčných orgánov, nebol na európskej úrovni doposiaľ uzatvorený vývoj schémy vzájomného uznávania a preto budú slovenské skúšobne notifikované na túto činnosť ešte preverované, na základe  dokumentácie dokladujúcej splnenie minimálnych požiadaviek na notifikované orgány v tejto oblasti. 
	
Slovenská republika podpísaním PECA súčasne veľmi pozitívne odpovie na kritiku Svetovej banky a Európskej komisie vyjadrenú v Pravidelnej hodnotiacej správe za rok 2001,
v ktorej sa uvádza, že uvádzanie výrokov na trh je sprevádzané administratívnymi prekážkami, je časovo nákladné a netransparentné a vytvára priestor na korupciu.